
Упућене препоруке Полицијској управи Бор 

Извештај тима Националног превентивног механизма, кога су чинили представници Заштитника грађана и удружења Београдски центар за људска права, о посети Полицијској управи Бор обављеној 15. маја 2012. године садржи препоруке мера за отклањање уочених недостатака у раду, а који се односе на забрану тортуре и других облика сурових, нељудских или понижавајућих казни и поступака и унапређење положаја лица лишених слободе. Полицијској управи Бор упућено је 5 препорука мера за отклањање уочених недостатакау седишту Управе.
Препоруке:

1. У седишту ПУ Бор задржаним лицима није на одговарајући начин омогућено  коришћење воде за пиће.
ПРЕПОРУКА:
Унутар просторија за задржавање у седишту ПУ Бор инсталираће се славине за текућу воду (водећи рачуна да славина не представља ризик за повређивање или оштећење), или ће се задржаним лицима омогућавати довољне количине воде за пиће у оригиналној пластичној амбалажи.

2. У седишту ПУ Бор задржаним лицима се не омогућује исхрана
ПРЕПОРУКА:
ПУ Бор ће задржаним лицима омогућити један оброк хране најкасније у року од 6 сати од момента лишења слободе, а у случају да задржавање траје дуже од 12 сати, задржаном лицу ће се обезбедити три оброка хране дневно (доручак, ручак и вечера).
3. У просторијама за задржавање лица у седишту ПУ Бор није установљен ефикасан систем који ће задржаном лицу омогућити да позове дежурног полицијског службеника, односно није обезбеђена благовременост тог контакта. 
ПРЕПОРУКА

ПУ Бор ће у просторијама за полицијско задржавање инсталирати дугме електричног звона за позивање дежурног полицијског службеника.
4. У седишту ПУ Бор се не евидентирају контакти полицијских службеника и задржаних лица. 

ПРЕПОРУКА
У седишту ПУ Бор ће се водити посебна евиденција о обиласцима задржаних лица од стране полицијских службеника, посебно подаци о доношењу воде, евентуално хране.
5. Постељина и јастук које користе лица којима је одређено полицијско задржавање у ОЗ Зајечар су прљави и непријатног мириса.

ПРЕПОРУКА
ПУ Бор ће у сарадњи са ОЗ Зајечар унапредити одржавање хигијене у погледу постељине коју користе лица којима је одређено полицијско задржавање тако што ће се тим лицима обезбедити чиста постељина и остали задовољавајући хигијенски услови боравка.  

